‘Behuisingstekort stuur op ŉ ramp af’Foto: Magda Ehlers/Pexels.com Die VF Plus het Dinsdag gesê die behuisingstekort is ŉ ramp wat op Suid-Afrika afstuur. “Almal in Suid-Afrika verdien menswaardigheid, ŉ leefbare woonplek en kos op die tafel. Die waarheid is egter dat die land se ekonomiese groeikoers van minder as 1% nie tred hou met die snelle bevolkingsaanwas van 1,5% nie en tot dit nie verander nie, sal daar werkloosheid en armoede wees,” het Piet Mey, VF Plus-LP en woordvoerder oor menslike nedersettings, gesê. “Aan die ander kant is daar mense wat wel ŉ blyplek kan bekostig, maar dan maak die geredelike beskikbaarheid daarvan dit weer onmoontlik.” Mey het gesê daar is baie oorsake vir die behuisingstekort in die land, waaronder onwettige immigrasie. “Mense stroom ongebreideld oor die land se grense. Korrupsie is ŉ groot probleem. Miljarde rande wat vir behuising aangewend kon word, het verlore gegaan. Net so het die verlies aan kundigheid ŉ groot rol gespeel.” Hy meen die behuisingsprobleem gaan boonop snel vererger, veral weens die ontvolking van die platteland weens ŉ tekort aan werk. Mense stroom na die stede in die hoop om ŉ werk te kry. “Administratiewe en burokratiese rompslomp vererger die probleem. Om baie dorpe en stede is duisende hektaar grond wat aangewend kan word vir behuising, maar faktore soos die hersonering tot residensiële eiendom, kan jare duur terwyl daar ŉ erge behuisingskrisis is. Dit lei daartoe dat mense opsetlik grond beset in die hoop dat dienste gelewer sal word en hulle sodoende gevestig kan raak.” Volgens hom is die behuisingstekort ŉ ramp wat op Suid-Afrika afstuur. “Baie faktore werk hand aan hand soos beleggersvertroue, ekonomiese groei, instroming en ŉ sinvolle bevolkingsaanwas. Indien hieraan gewerk word, is daar wel hoop vir die land. Pessimisme gaan die probleem nie oplos nie.”